Sirens miżmuma minn Birżebbuġa Minn Cristian Muscat – ritratt: Christine Borg Sirens……………… ..8 Birżebbuġa………8 (4-1 , 2-3 , 1-2 , 1-2) Kienet partita ferm akkanita u bilanċjata hekk rat lil Sirens jisfaw miżmuma fi draw ta' 8-8 minn Birżebbuġa f'partita li fiha saħansitra kieku t-team immexxi mill-coach Pierre Borg ħareġ rebbieħ ma kien jisraq xejn. Jekk wieħed jagħti ħarsa lejn l-ewwel sessjoni li ntemmet b'vantaġġ ta' tliet goals favur Sirens seta' faċilment jaħseb li huma kien se jkollhom il-ħajja faċli iżda għarralhom hekk kif Birżebbuġa wettqu reazzjoni mill-aqwa u kisbu draw meritat. Għal Sirens l-aqwa skorers kienu l-aħwa Matthew u Jacob Sciberras u Jerome Zerafa Gregory li rreġistraw doppjetta personali. Min-naħa l-oħra Christian Mifsud u Gabriel Sammut spikkaw għal Birżebbuġa hekk kif irreġistraw hat-trick kull wieħed. Sirens għamlu l-intenzjonijiet tagħhom ċari mal-ftuħ tal-partita u rebħuha bl-iskor ta' 4-1 bil-goals jaslu minn Jerome Zerafa Gregory, Matthew Sciberras (2) u ħuh Jacob Sciberras. Min-naħa l-oħra, Christian Mifsud skorja l-uniku goal għal Birżebbuġa. Birżebbuġa wettqu reazzjoni tajba u rebħu t-tieni sessjoni 3-2 fejn għalihom skorjaw Gabriel Sammut (2) u Christian Mifsud. Jerome Zerafa Gregory u Marc Grech wieġbu għat-team minn San Pawl il-Baħar. Birżebbuġa rebħu wkoll it-tielet sessjoni bl-iskor ta' 2-1 bi Christian Mifsud u Gabriel Sammut isibu x-xibka waqt li Gabriel Melillo, minn man-up wara li tkeċċa Julian Farrugia, skorja l-uniku goal għat-team immexxi mill-coach Mark Orlovic. It-team min-nofsinhar ta' Malta kompla bir-rimonta tiegħu biex rebaħ ukoll l-aħħar sessjoni 2-1, bl-iskorers ikunu David Pace Lupi u David Cutajar minn penalty filwaqt li Jacob Sciberras wieġeb għal Sirens. Nofs minuta minn tmiem il-logħba Matthias Azzopardi kellu f'idejh il-goal tar-rebħa iżda falla penalty hekk kif ra lill-goalkeeper ta' Birżebbuġa jsalva bi bravura. Rimarkabbli huwa l-fatt li lejn nofs din is-sessjoni tkeċċa John Napier permezz ta' karta ħamra diretta għal Sirens wara xi rimarki li għadda fil-konfront tar-refereee Stefan Licari.